पुलिस वालों की मंशा साफ साफ इन आतंकियों को मार गिरा देने की ही थी. जिस पर बाद में बवाल भी मचा. अधिकांश गोलियां आतंकियों के सीने, पीठ और कमर के ऊपर लगी थीं, क्योंकि पुलिस वालों ने 3 तरफ से ताबड़तोड़ फायरिंग की थी. जब उन लोगों के मर जाने की तसल्ली हो गई तो लाशों को उठा कर पोस्टमार्टम के लिए भेज दिया गया. इस तरह एक अद्भुत एनकाउंटर बड़ी आसानी से संपन्न हो गया. मगर इस में सब कुछ ठीकठाक नहीं था, इस बात को सब से पहले कांग्रेसी नेता दिग्विजय सिंह ने यह कहते हुए उठाया कि पहले खंडवा से आतंकी भागे, अब भोपाल सैंट्रल जेल से, जांच होनी चाहिए कि ये किस की मिलीभगत है, क्या वे किसी योजना के तहत भगाए गए थे. यह सरकार पर एक गंभीर आरोप था, पर जाने क्यों संभवत: जानबूझ कर दिग्विजय सिंह ने साजिश के बजाय योजना शब्द इस्तेमाल किया, जबकि उन की मंशा उन के शब्दों से साफ झलक रही थी.